Gen P53 mogući ključ liječenja raka
Reaktivirani gen P53 doveo je rak jetre laboratorijskog miša do inertnog stadija, poznatog kao 'ostarjelost' tumora, dok on nije, na ko
Manipulacijom jednog gena, povezanog s nastankom raka, znanstvenicima je uspjelo zaustaviti rast stanica raka kod laboratorijskih miševa. Prema izvješćima, stimuliranje tog gena moglo bi dovesti do lijeka protiv raka kod ljudi. P-53 jedan je od najvažnijih gena u razvitku raka. Kada funkcionira ispravno, on drži pod kontrolom stanične mutacije koje bi mogle rezultirati rakom; kada je oštećen, P-53 više ne zaustavlja druge genetske abnormalnosti, čime dopušta rast zloćudnih stanica. O moćnom učinku gena P-53 objavljene su dvije studije u časopisu 'Nature'. U prvoj, ekipa znanstvenika iz Laboratorija Cold Spring Harbor, u New Yorku, unijela je i genetički aktivirala P-53 u miša s rakom. Taj je gen, potom, rak jetre doveo do inertnog stadija – poznatog kao 'ostarjelost' tumora -, dok on nije, na koncu, nestao. Druga skupina znanstvenika, pri Massachusetts Institute of Technology, otkrila je sličnu reakciju pri reaktivaciji gena P-53 u sarkomu, raku vezivnog tkiva, te u limfomu, raku limfnih žlijezdi. Sarkom je 'ostario', dok su tumorske stanice limfoma, baš kao da su zdrave stanice, počele umirati na programirani način, procesom apoptoze. Gen P-53 najvažniji je supresor tumora kod raka u čovjeka, kaže Ronald DePinhol, čelnik Centra za primijenjena istraživanja raka u Institutu za rak Dana-Farber, u Bostonu. Da bi stanice postale maligne, taj gen mora biti inaktiviran, što se redovito događa kadgod se razvija rak, kaže DePinhol i ističe da bi nalaženje načina kontroliranja djelovanja tog gena, ili njegovog reaktiviranja, bilo od ogromne vrijednosti za liječenje raka. Međutim, on upozorava da je P-53 samo jedan od mnogih regulacijskih gena, povezanih s razvitkom raka, te da 90 posto terapija raka na kraju ne postiže uspjeh. 'Rak je kulminacija mnogih genetskih aberacija, koje, u osnovi, stanicama budućeg raka obdijele čitav niz bioloških sposobnosti,' kaže DePinhol.